9-8-2014

L’estudi “Efièches del bilingüisme sus l’estructura cerebrala”, dirigit per Ferran Suay , doctor en psicologia de l’Universitat de Valéncia, assegura que mestrejar doas lengas causa de modificacions importantas al cervèl que son “clarament benfasentas”. Una de las conclusions es que los cambiaments pòdon retardar entre quatre e cinc ans l’aparicion de l’Alzheimer e d’autras malautiás degenerativas.Lo doctor explica que l’estudi es una revision bibliografica de las darrièras dètz annadas, qu’indica que las personas que parlan mai d’una lenga an mai de matèria grisa (neurònas) e blanca (la connectivitat entre las neurònas). Aquò pòrta d’avantatges a la salut mentala e a l’estructura cerebrala, e se tradutz en la vida vidanta.Aqueles beneficis se nòtan tant dins las personas qu’an aprés doas lengas abans lors tres ans coma dins aquelas qu’o an fach mai tard. Quitament, ditz que “los efièches son visibles après solament qualques oras de practica amb una lenga nòva. Aital doncas, favorizar l’aprendissatge e l’usatge regular de mai d’una lenga es una estrategia benfasenta per la santat mentala”, çò diguèt Suay.Ferran Suay diguèt tanben que lo bilingüisme es la prevencion “a melhor mercat” per las malautiás degenerativas coma l’Alzheimer. Explica que poiriá èsser una estrategia efectiva per “emplir” la resèrva cognitiva, çò que permetriá a las personas d’afrontar melhor lo vielhiment del cervèl.Per tot aquò, Suay se mostrava estonat de “l’esfòrç que qualques govèrns fan per maselar de lengas pròprias”, en fasent referéncia als govèrns autonomics valencian e balear, qu’“ensajan de n’acabar amb un bilingüisme de basa que, de manièra naturala, es la situacion idonèa per la benestança dels ciutadans”.Aquel estudi es estat presentat coma trabalh de fin d’estudis de l’estudiant Anthyma Franco i Soler a l’Universitat de Valéncia en recebent la qualificacion mai nauta, e es estat admés coma presentacion dins la conferéncia interdisciplinària Multilingualism in Baltic-Sea Europe, que se debanarà a Maiança (Alemanha) en abril de 2015.